Diari Oficial de la Generalitat Valenciana


Sumari del DOGV 9870, del 13-06-2024 (2024/5479)

RESOLUCIÓ de 22 de febrer de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte de modificació substancial de l'autorització ambiental integrada d'una indústria de fabricació de taulells, a la ctra. l'Alcora-Castelló, km 10,5 del terme municipal de Castelló de la Plana (Castelló). Expedient: (1864370) 150/2018/AIA
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9870

Data del DOGV
:   13-06-2024

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2024/5479


Data del document
:   22-02-2024

Organisme emissor
:   Conselleria de Medi Ambient, Aigua, Infraestructures i Territori

Tipus de document
:   Resolució

Descriptors 

:   * Conselleria de Medi Ambient, Aigua, Infraestructures i Territori
    * impacte ambiental

RESOLUCIÓ de 22 de febrer de 2024, del director general d'Urbanisme, Paisatge i Avaluació Ambiental, per la qual es formula la declaració d'impacte ambiental del projecte de modificació substancial de l'autorització ambiental integrada d'una indústria de fabricació de taulells, a la ctra. l'Alcora-Castelló, km 10,5 del terme municipal de Castelló de la Plana (Castelló). Expedient: (1864370) 150/2018/AIA [2024/5479]  
«Declaració d'impacte ambiental  
Expedient: (1864370) 150/2018/AIA.  
Títol: Modificació substancial de l'autorització ambiental integrada d'una indústria de fabricació de taulells.  
Promotor: Tau Porcelánico, SL.  
Òrgan substantiu: Direcció General de Qualitat i Educació Ambiental.  
Ref. òrgan substantiu: 62/18 IPPC.  
Localització: Ctra. l'Alcora-Castelló, km 10,5 de Castelló de la Plana.  
NIMA: 7788842188.  
Antecedents i descripció del projecte  
Tau Porcelánico, SL, explota una instal·lació existent i en funcionament, que desenvolupa com a activitat principal la fabricació de productes ceràmics amb atomització d'argiles i cogeneració.  
Consten antecedents al projecte en els expedients 65/1997/AIA i 73/1997/AIA, per la qual cosa es van emetre les declaracions d'impacte ambiental corresponents en dates 22 de setembre i 7 de novembre de 1997, respectivament, per a una central de cogeneració del promotor Taulell, SA, situada a la partida Benadressa.  
La instal·lació es va autoritzar mitjançant la Resolució de 30 de desembre de 2008, per la Direcció General per al Canvi Climàtic, i va atorgar a Taulell, SA, l'autorització ambiental integrada (AAI) per a una planta existent de fabricació de taulells, que va quedar inscrita en el Registre d'instal·lacions de la Comunitat Valenciana amb el núm. 278/AAI/CV. Es va produir un canvi de denominació social el 16 de febrer de 2012 a Taulell, SL, el 26 de setembre de 2016 a Ridder Corporate, SL, i el posterior canvi de titularitat, el 13 de febrer de 2018, a favor de Tau Porcelánico, SL.  
La instal·lació se situa en una parcel·la de referència cadastral 7436528GS6534B7657JG, de 145.047 m² de superfície, amb una superfície construïda inicialment de 58.772 m² i una superfície construïda després de les ampliacions de 80.051 m².  
L'activitat consistix en la fabricació de productes ceràmics mitjançant enfornat, en particular: teules, rajoles, rajoles refractàries, taulells, gres o porcellana, que actualment es compon de tres línies de producció. Es pretén, amb la modificació substancial, la instal·lació de cinc noves línies de producció en les naus que hi ha, i mantindre el procés productiu actual, que consta principalment de les fases següents: Recepció i emmagatzematge de matèria primera, procés de premsatge, decoració i esmaltatge, assecatge, cocció, procés de selecció, tall humit/sec, rectificació, poliment i procés de classificació, empaquetat i emmagatzematge.  
La documentació aportada indica que la planta tenia autoritzada inicialment una capacitat de producció de 509 t/dia, posteriorment, l'any 2016, es va fer una modificació no substancial de l'AAI, amb la qual es va incrementar la capacitat de producció a 709 t/dia, i es van ampliar els equips i les noves construccions (ampliació/modificació de les edificacions).  
Es va realitzar una altra modificació no substancial (any 2017), amb una ampliació/modificació de les edificacions següents: Nau de graner, nau de classificació i nau de magatzem, i una modificació de maquinària i d'instal·lacions, de manera que es va establir una capacitat productiva de 600 t/dia.  
En l'actualitat, es pretén la modificació substancial de l'AAI, per tal de construir noves edificacions, substituir maquinària i equips i incrementar la producció de la planta, per a aconseguir una capacitat productiva de 1.000 t/dia. Les ampliacions de les edificacions s'implantaran a l'interior de la parcel·la esmentada.  
Descripció de la modificació substancial projectada:  
La modificació planteja les actuacions següents:  
1. Ampliació/modificació de les edificacions. S'incrementarà la superfície construïda:  
Es construirà una nova nau per a situar la instal·lació de bombos d'esmalts, que tindrà una superfície de 540 m².  
Es construirà una nova nau per a la mescla de colors, amb una superfície de 170 m².  
S'ha projectat una marquesina per a la càrrega de camions amb una superfície de 107 m².  
La nau destinada a les polidores amplia la superfície en 1.800 m² i una caseta per a un nou CT amb una superfície de 97 m². A l'interior de la nau de polidores, s'executarà un edifici destinat a taller, a vestuaris i a menjador, amb una superfície de 885 m² i un edifici per a lavabos de 20 m².  
Instal·lació de marquesines d'estructura metàl·lica amb una superfície de 2.246 m², per a 124 places d'aparcament en l'exterior de la nau de graner i 56 places en l'exterior de la nau de polidores.  
Reforma de l'edifici principal d'oficines amb una superfície final de 850 m².  
S'amplia 82 m² la superfície per a la instal·lació de la nova turbina en nau actual.  
2. Modificació de maquinària i instal·lacions:  
L'activitat principal de la mercantil és la fabricació de productes ceràmics mitjançant enfornat per a diverses aplicacions (revestiments, paviments, façanes, etc.) i, tenint en compte la demanda del mercat ceràmic, s'ampliaran els equips i se substituiran les línies de producció inicials per cinc noves línies de producció. Es donaran d'alta cinc forns i cinc assecadors. S'instal·larà un atomitzador, un filtre d'atomització, una turbina i dos molins. Es donaran d'alta determinats filtres i es donarà de baixa la maquinària actual. Hi haurà noves línies d'esmaltatge, línies de rectificació i selecció, línies de poliment per a gres porcellànic i una línia de classificació. La capacitat productiva de la modificació substancial amb la realització d'estes ampliacions passarà a 1.000 t/dia.  
  
Es disposa d'una planta d'atomització d'argila composta per tres atomitzadors. Amb la modificació proposada, la capacitat d'atomització s'incrementarà mitjançant la instal·lació d'un atomitzador nou. Es gestionen efluents d'altres instal·lacions del sector.  
L'AAI inicial disposava d'una planta de cogeneració composta per dos turbines per a aconseguir més eficiència energètica, que aprofitava l'energia elèctrica i la tèrmica per a alimentar els processos productius, especialment la planta d'atomització, i comercialitzar la resta de l'energia excedent. En l'actualitat, i després de les ampliacions indicades, es pretén instal·lar una nova turbina d'autoconsum sense excedents, i reduir el consum d'energia de la xarxa i de baixes emissions de NOx, per la qual cosa la planta de cogeneració es compondrà finalment per tres turbines.  
La instal·lació de gas natural en l'AAI inicial estava composta per dos ERM; quan s'instal·len les noves línies de producció, els equips de consum de gas natural passaran a ser subministrats per tres noves ERM, i es donaran de baixa les dos ERM inicials. S'incrementarà el consum de matèries primeres i es preveu que el consum d'aigua necessari per a esta ampliació siga d'uns 125.000 m³/anuals.  
Tramitació administrativa:  
Amb data 21 de desembre de 2018, es va rebre un ofici del Servici de Prevenció i Control Integrat de la Contaminació (òrgan substantiu), i es va sol·licitar el pronunciament sobre la suficiència i la idoneïtat de la documentació presentada. Adjunta a l'ofici: Estudi d'impacte ambiental (octubre 2018), document de síntesi i projecte bàsic de modificació substancial de l'AAI (octubre 2018).  
Amb data 9 d'abril de 2019, el Servici d'Avaluació d'Impacte Ambiental (òrgan ambiental) remet l'informe a l'òrgan substantiu per a notificar que la documentació aportada resulta insuficient per a realitzar l'avaluació d'impacte ambiental ordinària.  
Amb data 26 de juny de 2019, l'òrgan substantiu remet una còpia de la documentació aportada per la mercantil en resposta a l'informe de data 9 d'abril de 2019, i hi adjunta un nou estudi d'impacte ambiental (maig 2019) i un annex al projecte bàsic (maig 2019), amb la incorporació de noves instal·lacions.  
Amb data 17 d'octubre de 2019, l'òrgan ambiental remet un informe a l'òrgan substantiu per a reiterar que la nova documentació aportada resulta insuficient per a l'avaluació d'impacte ambiental ordinària.  
Amb data 10 de març de 2020, l'òrgan substantiu informa de la nova documentació aportada per la mercantil: adjunta un annex a l'estudi d'impacte ambiental (febrer 2020) i documentació complementària.  
  
Amb data 21 d'octubre de 2022, l'òrgan ambiental remet un informe de suficiència de documentació, en què incidix principalment en el fet que s'acredite l'increment de recursos hídrics, degudament autoritzats, en una quantitat suficient per a l'augment de producció plantejat en la modificació substancial.  
Amb data 24 de febrer de 2023, l'òrgan substantiu remet un ofici per a comunicar que s'ha realitzat la informació pública, sense haver-se presentat al·legacions al projecte, i sol·licita la formulació de la declaració d'impacte ambiental corresponent. Adjunta a l'ofici la documentació següents: Sol·licitud d'avaluació d'impacte ambiental, informe de la Confederació Hidrogràfica del Xúquer, informe de FACSA de Castelló sobre recursos hídrics i el resultat del tràmit d'informació pública.  
  
Amb data 31 d'octubre de 2023, l'òrgan substantiu remet els informes següents:  
Ajuntament de Castelló, Servici de Protecció de l'Atmosfera i informe de FACSA.  
Els informes rebuts en les consultes realitzades a les administracions públiques afectades són:  
1. La Confederació Hidrogràfica del Xúquer emet un informe favorable condicionat, i indica que, pel que fa a l'expedient de concessió de referència 2019C-RP-00142, en el qual sol·licita el titular un augment del cabal atorgat en l'expedient 2016C-RT-00832 i el canvi de titularitat a favor de la mercantil, amb data 7 d'abril de 2021, l'Oficina de Planificació Hidrològica informa el següent: Atés que l'aprofitament sol·licitat es troba en una massa d'aigua subterrània en mal estat quantitatiu, en la mesura que la Comissaria d'Aigües no constate que es tracta d'un ús consolidat, o que es tramite a l'empara d'un acord de renúncia de drets, es considera que la sol·licitud de concessió d'un increment de volum màxim anual de 125.000 m³/any, per a l'ús industrial de fabricació de taulells, és incompatible amb el Pla hidrològic de la demarcació hidrogràfica del Xúquer.  
  
2. Amb data 7 d'abril de 2022, FACSA comunica que la possible demanda addicional potencial prevista podria estar quantificada al voltant dels 125.000 m³/anuals. S'exposa que el subministrament en els cabals addicionals indicats, necessaris per a completar els recursos propis dels quals ja disposa, si es mantenen les condicions actuals, podria articular-se i atendre's des del servici públic de proveïment. Si bé, com que la destinació específica del recurs és per al procés industrial, això requerirà, necessàriament, la formalització de la nova pòlissa de subministrament amb esta concessionària corresponent i la nova instal·lació d'una connexió de servici i un comptador amb les condicions tècniques i el diàmetre que es requerix, subjecta a les condicions particulars pròpies d'este tipus de subministrament per a indústries.  
3. Amb data 16 de maig de 2023, l'Ajuntament de Castelló emet un informe sobre les previsions del planejament i l'adequació de la modificació substancial de l'AAl, en què considera que la modificació és compatible en l'àmbit seleccionat i conclou que s'adequa al planejament vigent i als usos detallats permesos en la zona. A més, exposa que, en qualsevol cas, s'han de complir els paràmetres urbanístics i la resta de condicionants establits en l'ordenança particular aplicable.  
  
4. Informe del Servici de Protecció de l'Atmosfera emés el 19 de juliol de 2023, sobre la suficiència i idoneïtat de la documentació aportada.  
5. Amb data 4 d'octubre de 2023, FACSA comunica, respecte a la necessitat d'acreditar la suficiència de recursos hídrics, que es limita a acreditar la viabilitat de la connexió o l'alta d'una indústria a la xarxa o a les infraestructures pròpies del servici de proveïment, i a la possibilitat d'atendre esta demanda d'aigua per a ús industrial, en el marc de la concessió de què es disposa, i ratifica el que s'exposa en l'informe emés el 7 d'abril de 2022.  
Consta que el promotor va sol·licitar la modificació substancial de l'autorització ambiental integrada davant de l'òrgan substantiu l'11 de novembre de 2018, per la qual cosa no és aplicable l'article 9 de la Llei 21/2013, de 9 de desembre, d'avaluació ambiental.  
Consideracions ambientals:  
Castelló es localitza en la zona de qualitat de l'aire: Zona ES1003: Millars-Penyagolosa (àrea costanera). La instal·lació se situa en una parcel·la del polígon industrial Benadressa, de referència cadastral 6234240AX4900A9618XQ, i amb una superfície de 145.047 m², situada a l'oest de Castelló i aproximadament a 5 km del nucli urbà. El polígon es troba delimitat per la carretera CV-10 a l'oest i la CV-16 al sud per on s'accedix a la planta, a través d'un vial secundari. El riu Sec o de Borriol se situa a l'est de la planta i, un poc més allunyat, al sud, el riu Millars i l'embassament de Maria Cristina, a l'oest. La instal·lació fita amb la via pecuària Camí de la Pedrera al nord i disposa de l'informe favorable de la secció forestal en matèria de vies pecuàries de data 30 de maig de 2022 d'un expedient tramitat sobre una instal·lació industrial que fita a l'oest de l'actuació.  
L'informe emés per l'Ajuntament de Castelló exposa que la instal·lació se situa en l'àmbit delimitat per zona urbanitzada industrial (ZUR-IN), de conformitat amb el PGE.  
Consultat el visor cartogràfic de la Generalitat, no s'observen elements de la Xarxa Natura 2000, ni d'altres espais naturals protegits en la zona projectada. La parcel·la no es veu afectada per risc d'inundació ni per terrenys forestals. Al voltant de la planta hi ha camps de cultiu (cítrics), principalment tarongers, i confronten la planta, a la zona sud i oest, altres instal·lacions industrials.  
  
L'estudi d'impacte ambiental identifica els possibles riscos: erosió, lliscaments i solsides puntuals, inundacions, vulnerabilitat i accessibilitat d'aqüífers.  
Conclou, respecte a l'estudi d'alternatives, que s'ha optat per l'elecció de maquinària nova, que tecnològicament és més convenient per a una producció i unes condicions mediambientals més efectives, i que optimitzen els consums energètics. Es detallen en el projecte les millors tecnologies disponibles del sector ceràmic aplicables a la instal·lació.  
  
Així mateix, es determinen els efectes significatius sobre el medi ambient de l'ampliació proposada en fase d'execució i en fase de funcionament de la instal·lació.  
Fase d'execució: Preveu la construcció de diverses edificacions i la instal·lació de maquinària nova, i considera els impactes ambientals mínims en la fase de construcció. S'establirà un pla de gestió de residus. Respecte a la generació de materials pulverulents durant els treballs de construcció, es preveu la reducció de la velocitat de vehicles a l'interior de la parcel·la i la humectació de les zones de circulació.  
  
Fase de funcionament: Els efectes més significatius de l'activitat en esta fase seran els mateixos que els exposats en l'AAI inicial, que són principalment: Emissió de partícules i/o compostos gasosos, sorolls, producció de residus i abocaments.  
La modificació proposada amb més rellevància ambiental consistix, principalment, en l'increment de la producció, que estarà associat a un increment en el consum de matèries primeres, un augment de la quantitat de residus generats, i un increment del consum d'aigua i d'abocaments. Una vegada acabades les ampliacions, l'emmagatzematge de productes de caràcter perillós s'incrementarà per a l'ús de la nova depuradora.  
S'inclouen les MTD aplicables als processos de producció, de les quals s'empren, principalment, les mesures correctores següents pel que fa a partícules: Instal·lar sistemes d'aspiració i filtració en cada un dels punts de descàrrega de material pulverulent. Utilitzar gas natural com a combustible en els processos de cocció, assecament i atomització per a reduir l'emissió de compostos gasosos.  
Fer una auditoria acústica quan s'instal·len els nous focus d'emissió sonora a fi de comprovar que no se superen els nivells establits en el perímetre de la parcel·la. Tindre un registre de control de contaminació acústica, que incloga els certificats dels resultats obtinguts en les auditories i fer, cada cinc anys, una nova auditoria acústica.  
  
Els residus generats seguiran el mateix procés d'emmagatzematge actual i els retirarà el gestor autoritzat. Les zones per a emmagatzemar residus perillosos estan a l'exterior, en àrees cobertes amb sòl impermeable, i disposen d'una cubeta per a abocaments en cas d'accidents.  
L'última documentació tècnica aportada (annexa a l'estudi d'impacte ambiental) indica, pel que fa al balanç d'aigües, que s'aporten suspensions aquoses que contenen materials ceràmics amb codi LER 080203 (no perillosos) mitjançant tancs procedents d'activitats externes (plantes d'atomització) i es descarreguen com a residus en les basses d'homogeneïtzació que hi ha en la planta, les quals, posteriorment, es bomben a la planta d'atomització per a aprofitar els llots en el procés productiu (reutilitzats en la instal·lació), i determina que la quantitat gestionada durant l'any 2018 va ser de 6.062 t/any i l'any 2019 va ser de 6.500 t/any, fet que comporta una disminució del consum d'aigua d'aproximadament el 3 %.  
El proveïment d'aigua es fa a través de la xarxa del polígon industrial per a l'ús dels lavabos i vestuaris, de tres pous que hi ha i de la recirculació de les aigües residuals industrials per a l'ús dels processos industrials.  
El consum total dels tres pous s'establix en 175.000 m³/any i, amb la modificació substancial plantejada, se sol·licita un increment anual de 125.000 m³/any.  
Inicialment, s'havia previst que el consum total de 300.000 m³/any fora proveït pels pous; una vegada rebut l'informe d'incompatibilitat respecte a l'increment de 125.000 m³/any, la mercantil informa que sol·licitarà a FACSA l'augment indicat per a proveir la demanda hídrica prevista, per la qual cosa, el balanç de consum d'aigua queda de la manera següent: Consum anual mitjançant els tres pous 175.000 m³/any i consum anual mitjançant FACSA 125.000 m³/any.  
La comunicació emesa per FACSA (concessionària), respecte a la necessitat d'acreditar la suficiència de recursos hídrics per a atendre la demanda plantejada, informa que pot atendre esta demanda d'aigua per a ús industrial, en el marc de la concessió de què es disposa.  
Les condicions que establix la Confederació Hidrogràfica del Xúquer són les següents:  
S'ha de comunicar anualment a la CHX el volum d'aigua captat per a ús industrial en la concessió. Este volum ha de quedar justificat amb les lectures del cabalímetre de control.  
Ha de constar en l'expedient i, previ a l'atorgament de la modificació substancial de l'AAI, en el certificat emés per FACSA, en el qual informe dels volums que ha de subministrar, tenint en compte que s'ha denegat l'increment del volum concessional.  
  
Les aigües residuals industrials generades en els nous focus d'abocaments (línies d'esmaltatge, línies de poliment i planta d'atomització) arriben a unes canaletes que les dirigixen als pous enterrats corresponents des d'on, mitjançant bombament, les conduïxen fins a la depuradora, en el cas de les aigües generades en les línies de poliment, i a una bassa d'homogeneïtzació que hi ha per a les aigües de les esmaltadores i de la planta d'atomització on, una vegada depurades, passen al procés d'atomització. L'abocament de les aigües residuals industrials es considera zero, ja que es produïx una recirculació d'estes aigües al procés productiu. En l'AAI inicial, es depuraven les aigües industrials en les basses d'homogeneïtzació, per a ser recirculades posteriorment en els processos productius. En la modificació prevista s'ha instal·lat una depuradora al costat de la nau de polidores, a més de fer ús de les basses d'homogeneïtzació actuals.  
Els residus de la depuradora i de la bassa d'homogeneïtzació s'envien a una bassa residual, on es retiraran periòdicament mitjançant un gestor autoritzat.  
La documentació aportada inclou un certificat d'impermeabilitat i estanquitat de basses, depòsits i canaletes.  
L'abocament de les aigües sanitàries de les instal·lacions ampliades, igual que el de les instal·lacions que hi ha en l'AAI inicial, es farà a la xarxa del polígon industrial. S'han incrementat els punts d'abocament de les noves instal·lacions sanitàries.  
Les aigües pluvials s'arrepleguen mitjançant un sistema de xarxa separativa i són canalitzades a la xarxa pública del polígon industrial. El nombre de punts d'abocament d'aigües pluvials s'ha ampliat d'acord amb les noves edificacions.  
La zona exterior estarà composta per un paviment de formigó que es mantindrà net de residus; en esta zona s'acumula material ceràmic.  
  
El programa de vigilància ambiental adoptarà principalment les mesures següents:  
Comprovar les emissions atmosfèriques, tant les partícules com els compostos gasosos, a través d'inspeccions reglamentàries per part d'entitats d'inspecció acreditades. Fer inspeccions i controls de les aigües residuals sanitàries i pluvials connectades al col·lector municipal, en els punts de registre situats en els límits de la parcel·la. Revisar l'autorització d'abocaments quan es produïsca una modificació en el procés industrial que altere les característiques de l'abocament o hi haja una variació de volum superior al 15 %.  
Consideracions jurídiques:  
El projecte constituïx un supòsit d'avaluació d'impacte ambiental ordinària, segons el que preveu l'article 7.1.c de la Llei 21/2013, de 9 de desembre, d'avaluació ambiental, en concordança amb l'epígraf 4.k de l'annex I i amb l'epígraf 9.b de l'annex II.  
L'expedient ha seguit el tràmit d'avaluació d'impacte ambiental ordinària, previst en la secció 1a, capítol II, del títol II de la Llei 21/2013, de 9 de desembre, d'avaluació ambiental.  
L'article 9.1 del Decret 147/2023, de 5 de setembre, del Consell, d'aprovació del Reglament orgànic i funcional de la Conselleria de Medi Ambient, Aigua, Infraestructures i Territori, atribuïx a la Direcció General d'Urbanisme, Paisatge i Avaluació Ambiental la competència en avaluació ambiental estratègica i impacte ambiental, incloent-hi els sistemes indicadors i les avaluacions ambientals.  
Per tot el que s'ha esmentat anteriorment, a proposta del Servici d'Avaluació d'Impacte Ambiental i en ús de les atribucions que tinc, resolc:  
  
Primer  
Estimar acceptable, als únics efectes ambientals i sense perjuí de l'obtenció prèvia de les autoritzacions sectorials que li siguen aplicables, el projecte de modificació substancial de l'autorització ambiental integrada d'una indústria de fabricació de taulells, promogut per Tau Porcelánico, SL, situat a la ctra. l'Alcora-Castelló, km 10,5 de Castelló, sempre que este es desenvolupe d'acord amb el que s'establix en l'estudi d'impacte ambiental, el projecte tècnic i la resta de documentació presentada, i de conformitat amb les condicions següents:  
  
1. Pel que fa a la llista definitiva de residus admissibles, queda limitada per l'abast de l'autorització sectorial, entre els que haja proposat el promotor segons la documentació aportada a este òrgan. S'hi poden incloure altres codis LER que l'òrgan competent considere susceptibles d'autorització, sempre que el fet d'incorporar-los no comporte la modificació substancial del projecte avaluat i no responga a casos en què, d'acord amb la legislació sectorial vigent, s'exigisca la tramitació d'un procediment d'avaluació ambiental.  
2. L'increment de la capacitat productiva, en tot cas, queda condicionat al que s'establix en l'informe emés per la Confederació Hidrogràfica del Xúquer i que es recull en la part expositiva d'esta declaració d'impacte ambiental, relatiu a la necessitat d'acreditar la suficiència de recursos hídrics per a atendre la demanda prevista per a ús industrial.  
  
3. S'ha de prestar una atenció especial a les operacions de manteniment i de gestió dels filtres de mànegues i als residus d'estos per a evitar la dispersió de les partícules que contenen.  
Els filtres hauran de disposar de contenidors o saques adequats per a emmagatzemar les partícules i evitar que caiguen a terra.  
  
4. Les basses d'homogeneïtzació actuals, que acullen les noves línies d'esmaltatge, han de ser de capacitat adequada i suficient per a no produir desbordaments que puguen arribar a la xarxa d'evacuació d'aigües pluvials. El titular de la instal·lació ha de portar a terme un manteniment adequat dels pous de recollida i de les basses, de manera que en quede assegurada la impermeabilitat i l'estanquitat al llarg del temps.  
  
5. Les accions incloses en el programa de vigilància i seguiment ambiental s'han de documentar a l'efecte d'acreditar l'adopció i l'execució de les mesures preventives i correctores proposades, i la comprovació de l'eficàcia que tenen. S'ha d'integrar l'elaboració d'un pla de control de l'estanquitat de les basses i dels pous enterrats. Els resultats dels controls realitzats per a garantir el compliment del que s'establix en l'informe de la CHX s'incorporaran al programa de vigilància ambiental. La documentació ha d'estar a la disposició de les autoritats competents.  
En els termes que preveu l'article 43 de la Llei 21/2013, de 9 de desembre, esta declaració d'impacte ambiental perdrà la vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'ha començat l'execució del projecte en el termini de quatre anys. A este efecte, el promotor ha de notificar a l'òrgan ambiental el començament de les obres.  
  
Segon  
D'acord amb el que preveu l'article 41 de la Llei 21/2013, de 9 de desembre:  
a) Ordenar la publicació d'esta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) Esta declaració d'impacte ambiental no serà objecte de recurs, sense perjuí dels que, si és el cas, siguen procedents en via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada segons els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 22 de febrer de 2024.- El director general d'Urbanisme, Paisatge i Avaluació Ambiental: Miguel Ángel Ivorra Devesa.»